E gamman e hale iema u ranga tego osa uu lam tara tolaala bate la uaiem i Itali.
Ba nori e lu rer ere Pol na palair u karabus be hapile rarien tara töa katuun a solonen e Julius.
Nonei a töa tsunono te kaia turu soldia ti ngö rai a Retsimen tere Sisa.
Ba lam e osa mia tara töa tolaala na i Adramitium te katsin la uu tara man taun te ka ria i rehina a tasi tara provins i Eisia.
Alam u la gono mei a töa tson a solonen e Aristakus,
a toun Masedonia tara taun i Tesalonaika.
Bu hamahö ba lam ena tuku mia tara taun i Saidon be Julius e kato haniga koruena e Pol na e haniga hasein tegana tara menaien a matsi hahikapien i tanen ba nori te hale rien a matsi ka te ngileien.
Ba lam e takei ba pouts nem a han teka be seil uaiem i hapalana tolo i Saiprus te oho,
taraha alam u lagi lalaia tara lomolomo.
Ba lam e seil haroho uaiem tara tasi i rehina provins i Silisia na i Pampilia mena tuku mia tara taun i Maira tara provins i Lisia.
Tara taun teka a tsunono turu soldia e sabei a töa tolaalana i Aleksenria te la uu i Itali,
ba nonei e hosa ranou lam.
Alam u seil hamokomoko koru u lahisa u lan me kato hatagala sil koruem tego la noa uu lam,
ba lam ena butu mia tara taun i Nidus.
A lomolomo e hatu raiou lam tego la noa uu lam tu mar la uu lam,
ba lam e la karasa ba nem u oluna i Salmone me seil uaiem i hapalana a tolo i Krit te oho.
Ba lam e kui hatagala korum me seil sila mia i rehina kotolana me na tuku mia tara makum te ngöeri a Gohi a Maraha.
Ema lehana banai a taun i Lasia.
A pöata a para e la hakapa tala,
ba pöata tara eihalata e butuna,
a pöata turu tasi pan.
Na ka e omi koru tego la noa u lam tara nilala teka.
Be Pol e ranga mera nen me poeiena,
“A matsi katuun,
te la noa uarou ra teka bara te ka merou a nomi,
ba kakö na tolaala te omi has nou,
na u katuun.”
Kaba a tsunono turu soldia ema hengoi u ranga tere Pol.
Nonei e hengo lasi u ranga tara kapten tara tolaala na tara katuun tere na tolaala.
Na u katuun u parpara i ngilin la noahas tara nilala i taren,
taraha a gohi teka ema niga korui tega hahaloso uu a tolaala bate antunana tega kapaia a pöata tara eihalata.
Nori i ngilin torohanan lui a taun i Piniks,
tegi antuna uaien.
Nonei a gohi te kana i Krit te mata halhal ba nena a lomolomo tara pöata te posa hapanna u tasi.
Na nori i ngilin hahalosoia i Piniks e antunana tara pöata tega kapaia u tasi pan.
U ualupu pan e takeima
A tsi lomolomo e biririma i pal tasi,
ba u katuun e poeier nori i antunan na luni a han ti ngilin la uaien.
Ba nori e tanian la hamanasar me seil sila ria i rehina koru u kotolana i Krit.
Ba e möa tega lehana uaien,
ba u töa u ualupu pan e rus gala uanama i tasi.
A tolaala ima antunan habirits nai bate mata ualala tara lomolomo,
ba lam e rongaronga ba namen ba lomolomo e söate iena a tolaala.
Ba lam e olo uaiem i hapalana a töa tolo te oho,
a tsi tolo te ngöeri i Kauda.
Tara makum teka alam u kui hatagala me las hasukusukeiam u boutuna tara tolaala.
Ba nori e las haseie ren ieluna tolaala.
Ba nori e kits hahis haseri a tolaala pannen a rop a tagala,
taraha a tolaala e namots taktakatana.
Nori i matout tena pasasa uaren tara makumun kotolana te sukusuku uu i Afrika,
ba nori e lu puteier u seil pan me rongarongeier a lomolomo bate söata peise iena a tolaala.
U ualupu e tagala koru me hula kato hagere noahas ranou lam.
Ba turu hamahö ba nori e tanian ba ner a kakö i tasi.
Na turu hatopisana u lan ba nori e lu baba ner a man kaan kui tara tolaala.
A pöata tuma tara hamanasei lam a pitala na pitopito turu lan u para temar bahu hatagala koru las uu a lomolomo teka,
alam uma ka hamanasa mei tu hamana tego niga uu lam.
U katuun ima nou ii a pöata a lehana,
be Pol e tuolna i gusuren me poeiena,
“A matsi katuun,
alimiou go mala hengoe moulia ba tema seil uamumei i Krit,
ba ka a omi teka tema tatei butu neia i tarara.
Kaba e noahasina.
Alia e hatei ragou limiou go tagalaiam,
e möa ta töa i tamilimiou ego tia iou romana.
A tolaala puku lasi te tatei tia nou.
Taraha,
i bong a töa angelo e tuol lala i rehir,
a angelo tere Sunahan te hopö kap naiou lia,
e Sunahan te hatsunone gulia.
A angelo e pei lala,
‘O Pol,
alö goma matout ii.
Alö ena tuol noahas moa i matana e Sisa.
E Sunahan e hapiou nanou tego mate uu ta töa ta katuun te ka gono menou lö tara tolaala,
ba nonei te kato benoui lö a ka teka.’
Na matsi katuun,
alimiou go tagalaiam,
taraha alia e hamanegu e Sunahan,
a ka e mar butu uanou romana temar ranga ualala a angelo.
Kaba ara ena pasasa roua tara töa tolo.”
U maloto na tohats a bong e kapa,
ba lam te hula olo noa has mia i tasi i Edria.
Ba tara gusuna bong ba u boskuru e hasagoher te sukusuku uama u tsiktsiki.
Ba nori e harukueier a töa rop te kitsia a bol me noana turu huol u maloto a ngaha te ruku.
E möa tega lehana uaien ba nori e haruku leneier a rop me noana tara maloto na tolima a ngaha.
Ba nori e matout mer a tolaala tena mots lapo kaakata mena neien turu hatu,
ba nori e harukueier a tohats a hangga tara pal tou me singo siler a ka ega lan.
Ba u boskuru e katsin bus ba ner a tolaala ba nori e hakouler a tsi bout i tasi.
Nori i gamo me poeier ina hakoul a hangga i pal mus.
Be Pol e poeiena tara tsunono turu ami na turu soldia,
“Tema ka roui a pal tson teka tara tolaala,
ba limiou te tia mou!”
Ba u soldia e ngats puser a man rop te tanga kapiin a tsi bout ba nonei e olona.
A sukusukuna lunlan be Pol e ranga hataatagina turu katuun hoboto tegi nou menaien ta tsi kannou.
Ba nonei e poeiena,
“I romana u hamaloto na u tohats u lan tu agono menami limiou a kannou.
Alimiou u toku sil korueiam a tolaala batema nouemi ta ka.
Na lia e ranga hataatagi mera goulimiou tego nou uaiam limiou.
A tsi kannou e kato hatagala pouts ranou limiou.
Taraha e möa ta töa i tamilimiou tega antunan tia iou.”
E Pol e ranga hakapa lasi ba nonei e luena a beret me haniga uana tere Sunahan i matar u katuun hoboto.
Ba nonei e posepose nen me tanian nouna.
Ba peisaren hoboto e gigaha poutsuna ba nori e nou haser a tsi kannou.
Na alam hoboto tu kaia tara tolaala u antunaia tara 276 a katuun.
Pöata ti masul hobotoia u katuun ba nori e ba ner u wit i tasi te kato hagigahi a tolaala.
A tolaala e taktakata
Tara bongbong nori ima tara marei a han,
kaba nori i tari a tsi töa tsi gohi te ka mei u kotolana,
nori i ngilin hasungi a tolaala tara makum teka tegi antuna uaien.
Ba nori e ngats puseier a man rop tara hangga me laba naren i tasi.
Ba tara töa pöata noahas a palai i puresei a man rop te kits kapiin a man hosen tou.
Ba nori e haseier u seil i pal mus tega bahu menaien a lomolomo ba nori te la uaier i kotolana.
Ba tolaala e na sungna turu mats ba pal mus ena pasanana mema antunan tasese lel nei,
ba u tasi e hula tegu nena a pal tou me tanian taktakatana.
U soldia i hakatsin tegi atung hamate meraien u karabus,
taraha nori e namots ape sungor bate bus hakapar.
Kaba a tsunono tara ami e ngilin taguhin e Pol ba nonei e hapiou ranen.
Ba nonei e ranga merena u katuun ti atein ape tegi kurapa uaien i tasi bate torohanan la mam uaier i kotolana.
Na palai tegi murimuri egi pileia tara man makumun palang na tara matsi makum te tapekoia tara tolaala.
Tara markato teka ba lam ena tuku haniga hoboto mia i kotolana.
Pöata tu sung hakapaia lam,
ba lam e töan atei silem a tolo teka i ngöei i Malta.
U katunur tara tolo teka i kapiena haniga koru raiou lam.
A langits e polo tania ba ka e hamuri koruna,
ba nori e hatseier u tula me ngö rariou lam.
Ba e Pol ena soro hobotenama a kopa ruei,
ba pöata temi hopöeien a rue turu tula ba töa kökötsi a omi e bus lakasa nenama u hiski memi kotena a limanen.
Pöata ti tareia u katunura tara tolo teka a kökötsi e kuteia i limana e Pol,
ba nori e hiararangar me poeier,
“A katuun banei teka a hihipuli romana.
Nonei e katosabe nama i tasi,
kaba a got na tara hipou e hapiou nena tega töatöa uaien.”
Be Pol e tsibil ba nena a kökötsi me rus uana turu tula,
kaba e Pol ema lu homi ii.
Ba nori e pepeito kap ner tego puku uu a limanen tsi tego singotei rus uaien bate matena.
Nori i solon hahaloso kaba nori ima tarei ta ka ta omi ega butuia i tanen,
ba nori e paliser u hakats i taren me poeier,
“Nonei a töa got.”
E Publius,
a tsunono tara tolo teka,
e ka mei a makumun tsiktsiki te sukusukuia tara makum teka.
Nonei e las raioulam ba lam e ka gono memen turu topisa u lan.
Tara pöata teka e tamana e Publius e opö mei a peisanen e lolanga mei a siki na e ka has mei u purus.
Be Pol ena tare nen me singo uana tere Sunahan.
Ba nonei e hatakopena a limanen i tanen me kato haniga poutse nen.
Pöata te kato uaien teka ba u katuun hoboto tara tolo teka ti ka mei a siki e la uarima i tanen banonei emi kato haniga pouts has ranen.
Ba nori e hala rari lam a manka a man parpara.
A töa tolaalana i Aleksenria e hahalosoia tara tolo teka tega kapa uu tasi pan.
Ba i murina tu ka hakapaia lam tara tolo a topisa a tsihou,
ba lam e katsin la lel talam,
ba nori e hoseier a mamanaka hoboto tu ngili lam,
tara tolaala.